רפי דהן: "כל יפי הנפש שאומרים שאני צריך לסלוח - איך הם היו מגיבים?"
שבוע וחצי לאחר הפציעה שהסעירה את הכדורגל הישראלי, כדורגלן מכבי חיפה רפי דהן לא נתן לרובן ראיוס לקלקל לו גם את החינה. "זו היתה חינה יפה מאוד", הוא מספר על האירוע בו הניף את הקביים לשמיים, לאחר הפציעה ברגל שתשבית אותו ליותר מחצי שנה.
"הקדוש ברוך הוא עושה את זה לאנשים שהוא הכי אוהב, אתה יודע", הוא אמר. דהן נראה קצת יותר טוב, אבל עדיין מתקשה בחיי היומיום. "החברים, האחים, ההורים עושים בשבילי הרבה, הורידו ממני את הלחץ לקראת החתונה", הוא מסביר לקראת האירוע ביום שלישי.
היום (חמישי) הוא ראה את רובן ראיוס, החיפני שפגע בו, מדבר במסיבת עיתונאים ונשמע בעצמו כאילו עבר חוויה קשה. "אני מקבל עזרה מכל החברים במועדון", אמר הקשר הספרדי, "אבל זה לא פשוט".
דהן לא ממצמץ. "יש הרבה יפי נפש במדינה שאומרים שרפי דהן צריך לסלוח", אומר השחקן שאין לו חוזה לעונה הבאה. "נראה איך אותם יפי נפש היו מגיבים אם היו עושים להם דבר כזה".